Oscar Pistorius kry nie paroolOscar Pistorius. (Foto: Siphiwe Sibeko/Reuters/Pool Oscar Pistorius se aansoek om parool is Vrydagmiddag van die hand gewys. Die departement van korrektiewe dienste het bevestig dat hy die paroolraad se besluit om Pistorius se aansoek af te keur ontvang het. Volgens die raad het Pistorius “nie die minimum aanhoudingstydperk voltooi” soos deur die hoogste hof van appèl uiteengesit is nie. Pistorius kan in Augustus volgende jaar weer aansoek doen om parool. ŉ Paroolsitting is vanoggend buite die Atteridgeville-gevangenis in Pretoria gehou. June Steenkamp, Reeva se ma, het vanoggend vertoë tot die paroolraad gerig en gevra dat Pistorius agter tralies bly om die res van sy vonnis uit te dien. Steenkamp en Pistorius het afsonderlik voor die paroolraad verskyn. Barry, Reeva se pa, kon weens swak gesondheid nie Vrydagoggend die paroolverhoor bywoon nie. Pistorius het Reeva in die vroeë oggendure van Valentynsdag in 2013 in sy huis in Pretoria doodgeskiet toe hy vier skote deur ŉ badkamerdeur gevuur het. Hy het egter ontken dat hy haar doelbewus om die lewe gebring het en hou vol dat hy Reeva op daardie noodlottige nag vir ŉ inbreker aangesien het. Pistorius, nou 36 jaar oud, het reeds meer as die helfte van sy vonnis van 13 jaar tronkstraf uitgedien.